सप्ताह का ज्ञान
जिसकी कुंडली के द्वितीय, पंचम, नवम व एकादश भाव में शुभ ग्रह विराजमान हो तो वह व्यक्ति समृद्ध और सामर्थ्यवान होता है। अगर लग्नेश शुभ ग्रहों से युक्त या दृष्ट होकर केंद्र या त्रिकोण में उच्च का होकर या स्वगृही बनकर विराजमान हो तो व्यक्ति ऐश्वर्यवान व राजकीय पद पर आसीन होता है।
टिप्स ऑफ द वीक
पारंपरिक मान्यताओं के अनुसार चींटियों को आटा अर्पित करने से आकस्मिक संकटों से निजात मिलती है।
आपके भविष्य का आईना है आपके नाम का प्रथम अक्षर S
S नाम के लोग बेहद आकर्षक होते हैं। नेतृत्व क्षमता इनमें कूट-कूटकर भरी होती है। नई जानकारी और ज्ञान इकट्ठा करने के दीवाने होते हैं। ये अपने काम में सफल होते है। रिश्तों को लेकर बेहद सजग रहते हैं और अंत तक निर्वहन करते हैं। ये लोग सुख-दुख के सच्चे साथी होते हैं। बातों के ये बड़े धनी होते हैं। यह मन से सुंदर और सच्चे होते हैं। अपनी भावनाओं को व्यक्त करने में ये माहिर नहीं होते है। इनकी वक्तृत्व क्षमता विशिष्ट तो नहीं होती, पर अपनी बातों से दूसरों को प्रभावित करने की कला में प्रवीण होते हैं। क्रोध इनकी नाक पर विराजमान होता है। इनके अंदर कोई न कोई विशेष प्रतिभा जरूर होती है, जो सही दिशा न मिलने पर सुप्त रह जाती है। ये सिद्धांतवादी लोगों में शुमार होते हैं। सिद्धांतों को लेकर झुकना उन्हें गवारा नहीं होता। गलत न ये देख पाते हैं, न ही सुन सकते हैं। ये रोमांटिक और बेहद वफादार होते हैं, पर अपने प्रेम को संप्रेषित नहीं कर पाते।
प्रश्न: क्या मकर राशि के लोग डरपोक होते हैं? -सूर्यप्रकाश
उत्तर: नहीं। मकर राशि के लोग बेहद निडर होते हैं। ये अच्छे मैनेजर माने जाते हैं और बेहद महत्वाकांक्षी, अनुशासित और जिम्मेदार लोगों में शुमार होते हैं। वक्त के पाबंद होते हैं। स्वभाव से ये दृढ़ और उग्र होते हैं। किसी बंधन में ये घुटन महसूस करते हैं। दब कर रहना इन्हें पसंद नहीं। इन्हें ऐसा बोध होता है कि ये काफी कुछ जानते हैं। इन्हें निराशा बहुत जल्दी घेर लेती है। इन्हें प्रकृति से बहुत लगाव होता है। अतार्किक बातें इन्हें स्वीकार नहीं होती। संगीत और कला के प्रति इनका स्वाभाविक रुझान होता है।
प्रश्न: बैठने की सही दिशा क्या है? क्या वास्तु में इस संदर्भ में कोई निर्देश मिलता है?-कंचन बाला
उत्तर: सद्गुरुश्री कहते हैं कि हां, वास्तु के नियम बैठक की स्थिति पर मुखर हैं। बैठक कक्ष यानी ड्रॉइंगरूम यथासंभव उत्तर-पश्चिम में होना चाहिए। विशेष परिस्थितियों में इसे उत्तर और पूर्व की ओर रखा जा सकता है। वहां आसन का समायोजन इस प्रकार होना चाहिए कि बैठने वालों का मुख उत्तर या पूर्व की ओर हो। विशेष परिस्थितियों में पश्चिम की दिशा का भी चुनाव किया जा सकता है। पर दक्षिण मुख होकर बैठने से यथासंभव बचना चाहिए। भारी फीर्निचर जैसे बड़े टेबल, सोफा की सही जगह बैठक कक्ष की दक्षिण और पश्चिम दिशा है। भारी होने की वजह से इसे उत्तर-पूर्व कोने में हर्गिज नहीं रखना चाहिए।
प्रश्न: कुंडली क्या होती है?-मानव मिश्र
उत्तर: जन्म कुंडली वह चक्र है, जिसके द्वारा जन्म के समय की ग्रह स्थिति का पता चलता है। यानी आपके जन्म के समय आकाश में ग्रहों की जो स्थिति होती है, कागज पर वह कुंडली कहलाती है। जन्म तिथि, जन्म समय और जन्म स्थान की सहायता जन्म कुंडली का निर्माण किया जाता है। इसमें बारह भाव होते हैं, जो हमारे जीवन के बारह आयामों का प्रतिनिधित्व करते हैं। प्रत्येक भाव एक राशि से संबंधित होता है, जिससे उस भाव की प्रकृति व्याख्या होती है। इष्टकाल में जो राशि पूर्व क्षितिज में होती है, वह लग्न कहलाती हैं। इसे प्रथम भाव भी कहते हैं। लग्न जिस राशि में होता है, उसे ऊपर रखकर बची हुई राशियों को वामावर्त रख दिया जाता है। प्राचीन विरासत जिन 9 ग्रहों को आधार मानती है, उनमें से 7 ग्रह ही वजूद में हैं। राहु व केतु को छाया ग्रह माना जाता है। उन्हें गुरुत्व शक्ति से भी जोड़ कर देखा जाता है।
प्रश्न: क्या मिथुन राशि के लोग आर्थिक रूप से सुदृढ़ नहीं होते?-मुक्त अग्रवाल
उत्तर: ऐसा नहीं है, क्योंकि मिथुन राशि के लोगों की बौद्धिक और मानसिक क्षमता अपार होती है। धनार्जन के लिए आंतरिक योग्यता अनिवार्य शर्त है। अतएव ये धनी, संपन्न और प्रभावशाली लोगों में शुमार होते हैं। ये किसी अलौकिक क्षमता से सराबोर होते हैं। इनके विचार मौलिक और मन बहुत कोमल होता है। ये जोखिम उठाने वाले, जिज्ञासु, प्रेमी, साहसी, अधीर और दयालु होते हैं। नई बातें ये बहुत जल्द सीख लेते हैं। बात करने में ये कुशल होते हैं। ये जीवन के कुछ काल खंड में बहुत अधिक भ्रमण करते हैं। ये साहसी और एकांतप्रेमी होते हैं। इनका व्यक्तित्व बहिर्मुखी नहीं होता, फिर भी विशिष्ट समूह में ख्याति अर्जित करते हैं। साहित्य, कला, संगीत में गहरी रुचि होती है। इनकी पसंद-नापसंद बदलती रहती है।
अगर, आप भी सद्गुरु स्वामी आनंद जी से अपने सवालों के जवाब जानना चाहते हैं या किसी समस्या का समाधान चाहते हैं तो अपनी जन्मतिथि, जन्म समय और जन्म स्थान के साथ अपना सवालsaddgurushri@gmail.comपर मेल कर सकते हैं।
सद्गुरुश्री स्वामी आनंदजी